Γκλεν Γιάνγκιν

Ο **Γκλεν Άλεν Γιάνγκιν** (αγγλικά: *Glenn Allen Youngkin*, 9 Δεκεμβρίου 1966), είναι Αμερικανός επιχειρηματίας, μηχανικός και πολιτικός, που υπηρετεί ως 74ος Κυβερνήτης της Βιρτζίνια από τον Ιανουάριο του 2022. Είναι μέλος του Ρεπουμπλικανικού Κόμματος.  

Πριν εισέλθει στην πολιτική έως το 2020, ήταν υψηλόβαθμο στέλεχος και πρόσφατα Πρόεδρος και Διευθύνων Σύμβουλος (CEO), στην εταιρεία μετοχών "The Carlyle Group". 

Κατάφερε και νίκησε στις Κυβερνητικές εκλογές του 2021 στη Βιρτζίνια για το αξίωμα του Κυβερνήτη της Βιρτζίνια, τον Δημοκρατικό ανθυποψήφιό του και πρώην Κυβερνήτη Τέρι ΜακΌλιφ. 

## Βιογραφία
Ο Γκλεν Γιάνγκιν, γεννήθηκε τον Δεκέμβριο του 1966 στο Ρίτσμοντ της Βιρτζίνια, και μεγάλωσε στη Βιρτζίνια Μπιτς. Αφού αποφοίτησε από το λύκειο της Norfolk Academy στο Νόρφολκ, σπούδασε αρχικά Μάνατζμεντ και στη συνέχεια Μηχανολογία (1990), από το Πανεπιστήμιο Ράις στο Χιούστον. Κατόπιν, πραγματοποίησε μεταπτυχιακές σπουδές επάνω στη Διοίκηση Επιχειρήσεων, λαμβάνοντας μεταπτυχιακό δίπλωμα (MBA) από το Πανεπιστήμιο Χάρβαρντ, το 1994.

### Προσωπική ζωή
Ο Γιάνγκιν, διαμένει στο Γκρέιτ Φολς της Βιρτζίνια, με τη σύζυγό του Σούζαν και με τα 4 παιδιά τους. Η προσωπική του περιουσία, ξεπερνάει τα 440 εκατομμύρια δολάρια. Έχει ύψος 2,01 μέτρα.

### Πολιτική
Τον Ιανουάριο του 2021, ανακοίνωσε πως θα είναι υποψήφιος για το χρίσμα του υποψηφίου Κυβερνήτη του Ρεπουμπλικανικού Κόμματος, για τις Κυβερνητικές εκλογές του 2021 στη Βιρτζίνια. Τον Μάιο του 2021, κατάφερε να κερδίσει το χρίσμα του υποψηφίου Κυβερνήτη. 

Οι γενικές εκλογές, πραγματοποιήθηκαν στις 2 Νοεμβρίου 2021, με αντίπαλο τον Δημοκρατικό υποψήφιο και πρώην Κυβερνήτη της Βιρτζίνια, Τέρι ΜακΌλιφ. 

Ιδεολογικά ο Γιάνγκιν, θεωρείται μετριοπαθής συντηρητικός Ρεπουμπλικανός. Παρότι είχε λάβει αποστάσεις από τον πρώην πρόεδρο Ντόναλντ Τραμπ κατά τις Κυβερνητικές εκλογές στη Βιρτζίνια το 2021, τον Μάρτιο του 2024 δήλωσε ότι τον στηρίζει για τις επερχόμενες προεδρικές εκλογές του 2024. Προηγουμένως είχε κάνει περιστασιακές δηλώσεις στηρίζοντας επιτεύγματα της κυβέρνησης Τραμπ, κυρίως στην οικονομία. Ο Γιάνγκιν θεωρήθηκε από τα ΜΜΕ πριν το Εθνικό Συνέδριο των Ρεπουμπλικανών τον Ιούλιο ως πιθανή επιλογή του Ντόναλντ Τραμπ για την αντιπροεδρία των ΗΠΑ, πριν την επιλογή του γερουσιαστή Τζέι Ντι Βανς. Επίσης έχει θεωρηθεί ως πιθανή επιλογή για να υπηρετήσει σε μια θέση στο Υπουργικό Συμβούλιο των ΗΠΑ σε ενδεχόμενη εκλογή του Ντόναλντ Τραμπ το 2024.  

## Κυβερνήτης της Βιρτζίνια
Στις 3 Νοεμβρίου 2021, ύστερα από τις Κυβερνητικές εκλογές στη Βιρτζίνια το 2021, ο Γκλεν Γιάνγκιν κατάφερε να νικήσει τον Δημοκρατικό ανθυποψήφιό του και πρώην Κυβερνήτη Τέρι ΜακΌλιφ, με ποσοστό 51,0% έναντι 48.4% του ΜακΌλιφ.

Ορκίστηκε στις 15 Ιανουαρίου 2022, ως 74ος Κυβερνήτης της Βιρτζίνια, διαδεχόμενος τον Δημοκρατικό κυβερνήτη Ραλφ Νόρθαμ, στην πρωτεύουσα της Κοινοπολιτείας στο Ρίτσμοντ.

Από τις πρώτες ενέργειες που έπραξε ως κυβερνήτης, ήταν να απαγορέψει την διδασκαλία της κριτικής φυλετικής θεωρίας στα σχολεία της Βιρτζίνια. Επίσης ανακάλεσε την εντολή για υποχρεωτική μάσκα και τον υποχρεωτικό εμβολιασμό για τους δημόσιους υπαλλήλους της πολιτείας, παρότι δήλωσε ότι ενθαρρύνει τις προσπάθειες εμβολιασμού κατά της COVID-19. Όσον αφορά τις αμβλώσεις ο Γιάνγκιν ύστερα από την έκδοση της τελικής γνώμης από το Ανώτατο Δικαστήριο των ΗΠΑ στην *υπόθεση Dobbs v. Jackson*, εξέφρασε την υποστήριξή του για την απόφαση και ανακοίνωσε ότι θα υπογράψει «οποιοδήποτε νομοσχέδιο» που περιορίζει την πρόσβαση στις αμβλώσεις στην πολιτεία, έχοντας εκ των προτέρων αναφέρει πως είναι «υπέρ της ζωής».

Το 2022 υπέγραψε έναν πολιτειακό προϋπολογισμό που συνδύαζε εκτεταμένες περικοπές φόρων, όπως ο φόρος εισοδήματος και παράλληλα περιελάμβανε αυξημένες δαπάνες για την εκπαίδευση. 

Όσον αφορά τα δικαιώματα των ΛΟΑΤΚΙ+, ο ίδιος έχει δηλώσει ότι προσωπικά αντιτίθεται στον γάμο μεταξύ ομόφυλων ζευγαριών, αλλά δεν θα παρέμβει στο ζήτημα ως κυβερνήτης, θεωρώντας τον ως "νομικά αποδεκτό". Παρόλα αυτά τον Μάρτιο του 2024, υπέγραψε νομοσχέδιο το οποίο προστάτευε σε πολιτειακό επίπεδο τον γάμο μεταξύ των ομόφυλων ζευγαριών, όμως παράλληλα κατάργησε τις νομικές για τρανς μαθητές σε σχολεία της πολιτείας.

Τον Αύγουστο του 2024, υπέγραψε εκτελεστικό διάταγμα με το οποίο έχει στόχο να ενδυναμώσει την εκλογική ασφάλεια στις επερχόμενες εκλογές το Νοέμβριο του 2024. Το συγκεκριμένο εκτελεστικό διάταγμα υποχρεώνει ο τρόπος διεξαγωγής των εκλογών στην Βιρτζίνια να γίνει αποκλειστικά μέσω φυσικών ψηφοδελτίων και μέσω επίδειξης ταυτότητας των ψηφοφόρων.

## Παραπομπές


Κατηγορία:Κυβερνήτες της Βιρτζίνια
Κατηγορία:Πολιτικοί του Ρεπουμπλικανικού Κόμματος (ΗΠΑ)
Κατηγορία:Αμερικανοί επιχειρηματίες
Κατηγορία:Αμερικανοί μηχανικοί
Κατηγορία:Αμερικανοί πολιτικοί
Κατηγορία:Αμερικανοί καλαθοσφαιριστές